ORDE do 1 de febreiro de 2006 de fomento da mellora da calidade na comercialización de produtos silvícolas.
CONSELLERÍA DO MEDIO RURAL — III. OUTRAS DISPOSICIÓNS — 08/02/2006

O Regulamento (CE) 1257/1999 do Consello, do 17 de maio, establece no seu artigo 30 a posibilidade de outorgar axudas para a transformación e comercialización de produtos forestais, e no artigo 33 para a diversificación de actividades relacionadas co sector primario no marco rural.
O Programa Operativo Integrado de Galicia 2000-2006, aprobado por Decisión da Comisión do 7-3-2001, recolle na medida 1.2 as melloras na transformación e comercialización de produtos agrícolas e forestais.
A conveniencia de repercutir no sector primario forestal os beneficios dun mercado dinámico e non intervido dos produtos da madeira, precisa non só dispor de empresas competitivas de aproveitamentos, senón que tamén sexan capaces de transmitir ao sector forestal os valores que a sociedade demanda á madeira a través do mercado.
A competencia internacional e a crecente demanda de novos requisitos cualitativos nos produtos de consumo fai prioritario o desenvolvemento e implantación de melloras nas condicións laborais, adaptacións ambientais e innovacións na xestión empresarial que permitan dinamizar a cadea comercializadora, reducir ineficiencias e adaptarse a futuros criterios exixibles á cadea de custodia. Por iso, considérase conveniente incentivar non só melloras nos medios de produción, senón tamén, e con maior prioridade, melloras na calidade empresarial.
Coa finalidade de lograr unha boa execución dos recursos dispoñibles e asegurar a calidade dos investimentos que se subvencionan, recóllese a plurianualización das axudas, penalizacións por non execución de investimentos aprobados, así como a adaptación das resolucións de axuda a modificacións dos proxectos investidores, todo iso garantindo os criterios de concorrencia competitiva aplicados na concesión das axudas e dentro do marco normativo establecido pola Lei 38/2003, do 17 de novembro, xeral de subvencións, e polo Decreto 287/2000, do 21 de novembro, polo que se desenvolve o réxime de axudas e subvencións públicas da Comunidade Autónoma de Galicia.
En virtude do anterior, ao abeiro do Decreto 287/2000, citado anteriormente, de acordo co artigo 30.I.3 do Estatuto de autonomía e en uso das atribucións que me confire a Lei 1/1983, do 22 de febreiro, reguladora da Xunta e do seu presidente,
DISPOÑO:
Artigo 1º.-Obxecto das axudas e beneficiarios.
1. Investimentos produtivos.
Poderán ser subvencionables os investimentos relativos ás operacións de aproveitamento, acondicionamento e transformación dos produtos forestais (madeira, cogumelos, castañas, plantas aromáticas e mediciñais, biomasa e outros produtos forestais do monte).
No relativo á madeira só se recollerán as operacións anteriores ao aserrado, e as realizadas por aserradoiros en activo con menos de 10 empregados, radicados no marco rural.
Non se considerarán substitucións de investimentos subvencionados anteriormente, salvo diferencial de custo.
Consideraranse con carácter exclusivo os seguintes:
1.1. Bens de equipo, instalacións en empresas de recollida, manexo, comercialización e transformación de produtos forestais non madeireiros (cogumelos, castañas, plantas aromáticas e mediciñais, compost e outros produtos forestais).
1.2. Maquinaria específica, apeiros e implementos que permitan un aproveitamento comercial da biomasa forestal.
1.3. Maquinaria e instalacións en serras en activo de menos de 10 empregados.
1.4. Básculas, palas cargadoras de rolla (non carretas elevadoras), instalacións de parque húmido, liñas de descortizado e clasificado de rolla e trituradoras/esteladoras de puntal.
1.5. Equipos de seca da madeira, que posibiliten a xeración de calor mediante subprodutos forestais, para a adaptación á normativa ambiental e sanitaria.
1.6. Equipos de seguridade: ata 400 euros por cada empregado que figure no TC2 máis un, sen superar o 30% do total dos investimentos subvencionados. Deducirase o importe das axudas recibidas anteriormente neste concepto.
1.7. Procesadoras, autocargadores e arrastradores forestais, así como as adaptacións e implementos.
1.8. Equipos tractocargadores completos e implementos forestais destes. (Os tractores deberán ter cabinas adaptadas para o xiro do operario sentado, proteccións forestais en cabina, rodas e baixos, e irán dotados de guindastre, cabrestante e remolque forestal de tracción. Estas adaptacións exixiranse tamén aos tractores orientados á recollida de biomasa, limitándose o importe da máquina tractora ao 60% do valor do equipo).
1.9. Apeiros e implementos forestais que permitan un primeiro tratamento dos produtos forestais: rozadoras, descortizadoras móbiles, serras móbiles, esteladoras, empacadoras, e outras, en número non superior aos equipos de saca de madeira propiedade da empresa.
1.10. Góndolas, plataformas para o transporte da madeira ou biomasa, e guindastres que se instalen nelas. O número de plataformas e guindastres limitarase ao número de equipos de saca (tractocargadores ou autocargadores) subvencionados á empresa. Non se subvencionará máis duha góndola por empresa.
1.11. Instrumentos de medición de masas forestais, en número non superior á maquinaria de saca de madeira (máximo auxiliable 2.000 euros/empresa).
2. Plans e ferramentas de xestión empresarial.
Servizos externos de diagnóstico, seguimento, certificación e execución de medidas correctoras, salvo adquisición de maquinaria, nas seguintes actuacións:
2.1. Consecución e actualización de licenzas, e adaptación das máquinas (de aserradoiros, tractocargadores e outras de explotación forestal) e instalacións á normativa de seguridade industrial e laboral.
2.2. Plans correctores e preventivos de riscos ambientais, de adaptación á normativa fitosanitaria e implantación de códigos ou normas de boas prácticas.
2.3. Implantación na empresa de ferramentas de xestión empresarial específicas da actividade para o control de custos, calidade e mantemento. Incluso
equipos informáticos con conexión a internet, ata un máximo subvencionable de 1.500 euros/empresa, descontando as axudas recibidas neste programa operativo por este concepto.
2.4. Preparación do proceso produtivo para a adaptación á cadea de custodia de madeira certificada, e/ou normativa de calidade.
3. Beneficiarios.
Os beneficiarios deberán cumprir os seguintes requisitos:
3.1. Ser empresas Pemes do sector forestal radicadas en Galicia, mancomunidades de montes, comunidades de montes veciñais en man común ou agrupacións legalmente constituídas, de propietarios forestais con máis de 100 ha.
3.2. Acreditar a súa viabilidade económica, mediante algunha das seguintes circunstancias:
-Dispoñibilidade de crédito bancario para o investimento, dun mínimo do 70% do importe deste.
-Vendas por importe superior ao triple do investimento (na declaración anual de facenda).
-Amortizacións máis beneficios superior á sexta parte dos investimentos.
-Contratos de venda ou prestación de servizos por importe superior ao investimento.
-Estudo de viabilidade asinado por profesional cualificado.
3.3. Deberán ter, polo menos, o 35% do cadro de persoal da empresa con contratos por tempo indefinido. Para as empresas de nova creación abondará o compromiso de acadar, como mínimo, o 35% de estabilidade laboral ao remate do prazo concedido para xustificar o investimento. Non será necesario cumprir este requisito nas subvencións inferiores a 60.102 euros. No caso de empresas con menos de 10 traballadores, a porcentaxe de estabilidade laboral mínima exixida reducirase ao 33%.
As empresas xa existentes deberán comprometerse, igualmente, a acadar a mesma porcentaxe mínima de estabilidade laboral respecto das novas contratacións que, se é o caso, deriven do proxecto de investimento que se subvencione.
De xeito excepcional e coa debida motivación, en casos de estacionalidade da actividade ou de especiais dificultades dun sector ou dunha empresa concreta, a Comisión Delegada da Xunta de Galicia para Asuntos Económicos poderá autorizar a non exixencia da porcentaxe mínima de emprego estable para obter a consideración da axuda, do que se dará coñecemento á comisión de seguimento dos acordos de apoio á promoción.
Artigo 2º.-Exclusións.
Non será subvencionable:
a) A adquisición de terreos e mobiliario.
b) A adquisición de maquinaria usada.
c) Os tributos recuperables polo beneficiario, como o IVE.
d) A renovación de maquinaria que non implique melloras tecnolóxicas, produtivas ou de seguridade. Neste caso valorarase unicamente a diferenza de custo.
e) Os gastos de reparación e mantemento.
f) Os investimentos financiados mediante arrendamento financeiro ou calquera outra figura análoga.
g) Os investimentos destinados á manipulación ou comercialización de produtos de países non comunitarios.
h) Os investimentos iniciados antes da solicitude de axudas ao abeiro deste programa operativo, así como os investimentos en instalacións fixas sen constancia oficial de non terse iniciados anteriormente.
i) Investimentos destinados ao comercio polo miúdo.
j) Investimentos e actuacións con axudas financiadas con fondos comunitarios distintos do Feoga.
Artigo 3º.-Prazo de presentación de solicitudes e convocatorias.
As solicitudes poderanse presentar a partir do día seguinte ao da publicación da orde. O prazo de presentación de solicitudes será de 40 días naturais a partir da publicación desta orde no Diario Oficial de Galicia.
Artigo 4º.-Importe das axudas.
Os investimentos en bens de equipo, recollidos no artigo 1.1º, terán unha subvención básica dun 25%, que poderá incrementarse ata o 35%, segundo os criterios indicados no anexo II.
O investimento subvencionable elixirase entre as ofertas de 3 provedores distintos, conforme a criterios de eficiencia e economía, debendo xustificarse expresamente nunha memoria a elección cando non recaia na proposta máis económica.
Os investimentos en plans e ferramentas de xestión empresarial recollidos no artigo 1º.2 subvencionaranse cunha axuda dun 45%.
A axuda máxima por solicitante limitarase a 120.000 euros.
Artigo 5º.-Criterios de selección.
A concesión de axudas axustarase aos principios de publicidade, concorrencia e obxectividade, segundo o artigo 3 do Decreto 287/2000, do 21 de novembro, polo que se desenvolve o réxime de axudas e subvencións públicas da Comunidade Autónoma de Galicia.
A dispoñibilidade orzamentaria limitará o número de expedientes que se vaian aprobar.
Para iso, ordenarase cada un dos investimentos solicitados de maior a menor orde de prioridade e, dentro da mesma prioridade, de maior a menor puntuación, de acordo co criterio de priorización e baremo que se indica a continuación. Aprobaranse os investimentos así ordenados ata esgotar o orzamento.
a) Criterios de priorización das solicitudes:
1. Seleccionaranse os plans e ferramentas de xestión empresarial citados no artigo 1º.2.
2. Continuarase cos investimentos en activos fixos produtivos en serras e empresas de produtos non madereiros, citados nos puntos 1º.1 a 1º.6 do artigo 1º.1.
3. En última orde de prioridade consideraranse os investimentos en aproveitamentos forestais indicados nos puntos 1.7 a 1.11 do artigo 1º.1.
b) Cada investimento será puntuado, dentro de cada prioridade, de acordo co baremo que se indica. A puntuación resultante será a suma da aplicación dos baremos indicados nos puntos B.1 e B.2.
B.1. Segundo o obxecto de investimento:
-Investimentos en bens de equipo de empresas de transformación e acondicionado comercial de produtos silvícolas non madeireiros e serras de menos de 10 empregados (*). Baremo: 200.
-Equipos completos e implementos que permitan un aproveitamento comercial da biomasa forestal. Baremo: 200.
-Instalacións de parque húmido, descortizadoras, instalacións de clasificado e cubicación de rolla, equipos de seca e equipos de seguridade (*). Baremo: 190.
-Asteladoras/trituradoras de puntal. Baremo: 170.
-Básculas. Baremo: 150.
-Palas cargadoras para rolla. Baremo: 110.
-Instrumentos de medición de masas forestais, e equipos tractocargadores completos. Baremo: 110.
-Autocargadores, procesadoras forestais, arrastradores e implementos forestais de maquinaria de desembosque e apeiros que permitan un primeiro tratamento dos produtos forestais. Baremo: 80.
-Implementos forestais (góndolas, plataformas, guindastres) de transporte por estrada. Baremo: 10.
(*) Se ten instalacións adaptadas (ou en proceso) á normativa de seguridade industrial e laboral incrementarase en 90 puntos máis.
B.2. Segundo as características da empresa:
-Por cada punto porcentual de incremento de axuda, segundo o anexo II (máx. 150). Baremo: 10.
-Por cada unidade resultante da aplicación da seguinte fórmula: [(V+50T)/I -1].
V: importe de vendas da empresa. I: suma dos investimentos solicitados. T: importe de contratos de saca.
Baremo: 10 (máx. 60).
-Empresas de comercialización conxunta (dun mínimo de 3 empresarios do sector con actividade nos últimos 3 anos), agrupacións de propietarios forestais, mancomunidades de montes, comunidades de montes veciñais e serras de menos de 10 empregados (só para investimentos propios da serra). Baremo: 100.
-Penalización por acumulación de axudas.
Por cada 10.000 euros de axudas concedidas desde 1-1-2000. Baremo: -5.
-Xerentes de idade inferior, na data de publicación desta orde, a 55 anos ou descendentes en activo na empresa. Baremo: 50.
Artigo 6º.-Solicitudes e documentación.
1. Os interesados deberán presentar, perante a Dirección Xeral de Montes e Industrias Forestais ou na forma prevista no artigo 38 da Lei 30/1992, do 26 de novembro, de réxime xurídico das administracións públicas e do procedemento administrativo común, modificado pola Lei 4/1999, a seguinte documentación:
a) No caso de prever investimentos en instalacións fixas, deberá solicitar a comprobación de non inicio dos investimentos acompañando bosquexo actual das instalacións con indicación da localización do obxecto do investimento. Alternativamente, poderase achegar acta notarial de non inicio dos investimentos.
b) Instancia-solicitude, asinada polo representante legal ou persoa acreditada dirixida ao conselleiro do Medio Rural, segundo modelo que figura no anexo I desta orde. A solicitude de axudas comportará a autorización ao órgano xestor para solicitar as certificacións que deban emitir a Axencia Tributaria, a Tesouraría Xeral da Seguridade Social e a Consellería de Economía e Facenda da Xunta de Galicia.
c) Para cada investimento superior a 12.000 euros deberase achegar contrato, factura proforma ou similar de 3 provedores distintos, con indicación do prazo de entrega, salvo que, polas especiais características dos gastos subvencionables non exista no mercado suficiente número de entidades que o subministren ou salvo que o gasto se teña realizado con anterioridade á solicitude de subvención. Deberase presentar memoria xustificativa si a elección non recae na opción máis económica.
Para cada investimento inferior a 12.000 euros deberase achegar contrato, factura proforma ou similar dun só provedor.
d) Memoria onde se desenvolvan os puntos relacionados no anexo IV desta orde.
e) Copia dos seguintes documentos:
-Último imposto de sociedades ou, no seu defecto, do IRPF.
-Copia cotexada do NIF ou CIF da empresa e DNI do xerente (para efectos do cómputo do baremo).
-TC1 e TC2 da empresa do mes de decembro de 2005.
f) Documentación xustificativa da viabilidade da empresa, segundo o indicado no artigo 1º, punto 3.2.
g) Xustificación de que os produtores de base participarán nas vantaxes económicas do investimento. Pódense presentar copias de contratos de compra de madeira, compromisos de adquisición, declaracións de interese de agrupacións e asociacións forestais, ou documentación equivalente.
h) No caso dos investimentos do artigo 1º.2 (plans e ferramentas de xestión empresarial): memoria asinada detallada do contido que se vaia desenvolver.
No caso de empresas de transformación de produtos silvícolas e serras: planos ou bosquexos de situación da parcela con indicación de edificación e bosquexo das instalacións e maquinaria existente e que se vaia instalar.
i) No caso de propietarios forestais de máis de 100 ha arboradas e MVMC: documentación acreditativa da propiedade.
2. Recibidas as solicitudes examinaranse os documentos presentados. No caso de que sexan detectadas faltas ou omisións, requirirase, conforme o artigo 71 da LRXAP e PAC, ao interesado para emendar os erros ou acompañar a documentación preceptiva no prazo de dez días hábiles, téndose por desistido da súa solicitude en caso contrario.
3. Todos os expedientes presentados polo mesmo solicitante serán considerados como un só para efectos de tramitación. Non se exixirá a presentación dos documentos que consten en poder da Xunta de Galicia, debendo o solicitante indicar para iso o órgano e procedemento administrativo ante o que achegou tal documentación.
Artigo 7º.-Distribución do orzamento.
As axudas fixadas nesta orde financiaranse con cargo á aplicación orzamentaria dos orzamentos xerais da comunidade autónoma: 11.06.614C.770.0, con 2.386.205 euros para o ano 2006, e 1.670.344 euros para o ano 2007 podendo verse incrementadas a través das oportunas modificacións orzamentarias con fondos comunitarios, do Estado ou da comunidade autónoma.
Artigo 8º.-Tramitación e concesión de axudas.
A tramitación corresponde á Dirección Xeral de Montes e Industrias Forestais.
A distribución das anualidades nas axudas individuais realizarase con base nas previsións de execución comunicadas polos beneficiarios no anexo IV e aos condicionantes orzamentarios indicados no artigo 7º.
O órgano colexiado, composto polo subdirector xeral de Recursos Forestais o xefe de Servizo de Produción e Industrias Forestais, e o xefe de sección de Industrias Forestais actuando como secretario, valorará as solicitudes de axuda seguindo os criterios marcados no artigo 5º, emitindo un informe, que deberá axustarse ao disposto na sección 3ª, capítulo II do Decreto 287/2000, do 21 de novembro, polo que se desenvolve o réxime de axudas e subvencións públicas, con base no cal o director xeral de Montes e Industrias Forestais formulará a proposta de resolución.
O conselleiro do Medio Rural resolverá os expedientes.
A resolución individual e motivada notificarase ao interesado.
As solicitudes que, unha vez transcorridos 6 meses desde a convocatoria á que se acolleron, non tiveran unha comunicación de aprobación de axuda, poderán entenderse desestimadas, segundo o establecido no artigo 44 da Lei 30/1992, de réxime xurídico das administracións públicas e do procedemento administrativo común, modificada pola Lei 4/1999, sen prexuízo da obriga legal de resolver pola Administración.
Contra esta resolución aprobatoria ou denegatoria, que esgota a vía administrativa, poderase interpoñer recurso potestativo de reposición ante o conselleiro do Medio Rural, no prazo dun mes, que comezará a contar a partir do día seguinte ao da recepción da notificación da resolución, ou no prazo de tres meses desde que se entenda desestimada a solicitude por silencio administrativo; ou ben poderá ser impugnada directamente ante o Tribunal Superior de Xustiza de Galicia, no prazo de dous meses se a resolución fose expresa, ou seis meses desde que se entenda desestimada por silencio administrativo, consonte o disposto no artigo 117 da Lei 30/1992, do 26 de novembro, de réxime xurídico das administracións públicas e do procedemento administrativo común (LRXPAC), modificada pola Lei 4/1999, do 13 de xaneiro, e pola Lei 24/2001, do 27 de decembro, e o artigo 46 da Lei 26/1998, do 13 de xullo, da xurisdición contencioso-administrativa.
Artigo 9º.-Posibilidade de modificación da resolución e reintegros da axuda.
1. Se no transcurso da tramitación do expediente de axudas o solicitante precisase introducir modificacións a este, solicitará autorización da Consellería do Medio Rural, xustificando as razóns do cambio e acompañando a oportuna actualización do expediente que recolla as variacións do proxecto orixinal. Poderanse modificar as resolucións individuais de axuda, sempre que os novos elementos e circunstancias que motivan a modificación cumpran cos criterios de selección aplicados para a concesión das axudas, sen que poida supor discriminación a terceiros.
A modificación realizarase mediante resolución do conselleiro do Medio Rural, logo de instrución do correspondente expediente de modificación e proposta motivada do director xeral de Montes e Industrias Forestais, aplicando os criterios de selección do artigo 5º.
2. Toda alteración das condicións consideradas na concesión da subvención e, en todo caso, a obtención concorrente de subvencións ou axudas outorgadas por outras administracións ou entes públicos ou privados, nacionais ou internacionais, poderá dar lugar á modificación da resolución de concesión.
3. No caso de incumprimento das condicións establecidas nesta orde e as indicadas na resolución de subvención, procederase á revogación parcial ou total da axuda, así como cando concorran as circunstancias previstas no artigo 78 do Decreto 1/1999, do 7 de outubro, polo que se aproba o texto refundido da Lei de réxime financieiro e orzamentario de Galicia.
Se o beneficiario percibise pagamentos parciais ou anticipos e a execución parcial non cumprira os obxectivos iniciais previstos incluso as accións do anexo II comprometidas, así como as condicións da resolución, procederase á tramitación do expediente de reintegro da subvención percibida máis os xuros de demora.
4. No caso de que se xustificasen investimentos por menor contía da aprobada, a subvención que se pagará será proporcional aos investimentos xus
tificados, sempre que estes sexan susceptibles de avaliación independente e cumpran os fins previstos inicialmente. Estes criterios aplicaranse tamén para o cálculo do reintegro da axuda se procede.
Aplicarase unha penalización equivalente ao 20% da axuda correspondente aos investimentos non xustificados, salvo que o beneficiario comunique a imposibilidade de executar estes investimentos cunha antelación superior a dous meses antes do remate do prazo de execución non prorrogado.
Esta penalización aplicarase tamén para as accións do anexo II non xustificadas.
Artigo 10º.-Procedemento de pagamento e xustificación.
1. O prazo de xustificación finalizará o 15 de outubro de 2006 e o 31 de maio de 2007, segundo a anualidade que corresponda. Poderanse conceder prórrogas de cada anualidade, de acordo co artigo 49 da Lei 30/1992, do 26 de novembro, logo de solicitude razoada realizada cunha antelación superior a dous meses antes do remate do prazo de xustificación.
2. Para a percepción dos pagamentos, sexan parciais ou totais, deberá presentarse a seguinte documentación:
a) Solicitude de cobramento da subvención.
b) Xustificación dos investimentos realizados mediante:
-Relación ordenada dos investimentos e os pagamentos efectuados (anexo VII).
-Copias cotexadas das facturas orixinais, así como copias dos documentos bancarios de pagamento.
c) Certificado bancario de conta corrente.
d) Declaración xurada do beneficiario sobre axudas solicitadas, concedidas e/ou obtidas para os mesmos investimentos, segundo o anexo III.
e) No último pagamento achegaranse os seguintes documentos:
e.1. Memoria (anexo VI), indicando as actuacións executadas, as medidas correctoras implantadas e a importancia destas na actividade futura da empresa.
e.2. Actualización da ficha cos datos da empresa, segundo o anexo V da orde.
e.3. Xustificantes das accións recollidas no anexo II para incrementar a porcentaxe de axuda.
e.4. Informe oficial da Seguridade Social de vida laboral da empresa desde o inicio do ano no que se solicitou a axuda ata a data de xustificación final dos investimentos, coa relación de traballadores e as datas de alta e baixa, ou certificado de non ter traballadores no réxime xeral, se é o caso. E últimos recibos dos autónomos da empresa anteriores á xustificación do cobramento.
f) Específicas dos investimentos obxecto de subvención:
f.1. Plans e ferramentas de xestión: para o pagamento parcial da primeira anualidade, deberase presentar o contrato asinado. Para o pagamento final
presentarase informe de seguimento do plan con detalle das accións correctoras.
f.2. Maquinaria móbil: certificado de homologación (ou, no caso de vehículos de rodas, ficha técnica e permiso de circulación) do conxunto máquina base -modificacións- apeiros instalados, e seguro do vehículo ou de responsabilidade civil da empresa con indicación expresa do vehículo. Ademais, deberase presentar a mesma documentación dos equipos subvencionados anteriormente ou dos que os substituíron.
f.3. Vehículos e implementos de transporte de madeira por estrada: documentación indicada no punto anterior, tanto dos bens obxecto de subvención como dos equipos de saca que condicionan a súa subvención.
f.4. Bens de equipo en instalacións de acondicionamento de castañas e cogomelos, serras e outros produtos forestais: planos de planta e de distribución da maquinaria, certificado de fabricación con indicación da data, nº de bastidor e homologación e certificado de conformidade coa normativa vixente das instalacións/modificacións realizadas. Para instalacións de acondicionamento de castañas e cogomelos certificado de cumprimento da normativa sanitaria.
3. Unha vez comprobada a documentación presentada e realizada a inspección comprobatoria de execución dos investimentos subvencionados, a Dirección Xeral de Montes e Industrias Forestais emitirá a correspondente proposta de pagamento.
4. De acordo co Decreto 287/2000, do 21 de novembro, polo que se desenvolve ao réxime xurídico de axudas e subvencións públicas na Comunidade Autónoma de Galicia, poderanse realizar pagamentos parciais. Os pagamentos parciais non superarán o 80% da subvención concedida.
5. Os pagamentos parciais, cando a axuda total supere os 30.000 euros, serán garantidos mediante aval bancario ou de entidade aseguradora suficiente, que se depositará por tempo indefinido á disposición da Consellería do Medio Rural na Tesourería Xeral da Xunta de Galicia. O referido aval garantirá a cantidade anticipada máis os xuros, calculados ao xuro legal do diñeiro vixente no momento da concesión e por un prazo que medie entre a data de solicitude e, como mínimo, dous meses tras o remate do prazo de xustificación previsto. O certificado de depósito de aval bancario devolveráselle ao interesado unha vez se comprobe, mediante inspección in situ, a realización material do obxecto da subvención, así como as restantes condicións da subvención. Estes avais poderán ser liberados no suposto de que se constitúan para pagamentos parciais correspondentes a fases ou partes do investimento susceptibles de avaliación independente e se comprobe a realización do investimento.
6. O pagamento da porcentaxe adicional aos investimentos en activos productivos, recollido no artigo 4º, queda condicionado á execución das accións que incrementan a axuda e ao seu seguimento por parte da empresa.
Artigo 11º.-Réxime sancionador.
Aplicarase o disposto no artigo 79 da Lei de réxime financieiro e orzamentario de Galicia.
Artigo 12º.-Disposicións comúns.
1. As axudas serán compatibles con calquera outra destinada aos mesmos fins procedente de administracións públicas, salvo fondos comunitarios distintos do Feoga, ata un límite de subvención neta equivalente do 40%, 55% para as Pemes, de acordo coa Decisión da Comisión Europea nº 773/99, do 17-5-2000, na que se establece o mapa de axudas de finalidade rexional para España no período 2000-2006.
2. En calquera fase do proceso de tramitación, o órgano xestor da Dirección Xeral de Montes e Industrias Forestais poderá solicitar ao interesado as aclaracións ou xustificacións oportunas con respecto aos datos da documentación exixible.
3. O beneficiario non poderá substituír os equipos subvencionados anteriormente polos equipos obxecto de subvención e deberá manter os investimentos subvencionados, e o emprego ligado a estes, durante un período mínimo de 5 anos.
4. O beneficiario someterase ás actuacións de comprobación e control financeiro dos investimentos subvencionados por parte da Consellería do Medio Rural, a Intervención Xeral da Comunidade Autónoma, o Consello de Contas e o Tribunal de Contas.
Artigo 13º.-Información e publicidade.
Na resolución individual de concesión da axuda, indicarase a contía ou porcentaxe de participación dos fondos Feoga-O e da Xunta de Galicia.
Os bens de equipo financiados con estas axudas identificaranse con pegatinas que informarán da súa financiación con fondos Feoga-O e levarán o logotipo da Unión Europea e da Xunta de Galicia.
Disposición adicional
No non previsto nesta orde, haberá que aterse ao disposto nos artigos 78 e 79 do Decreto 1/1999, do 7 de outubro, polo que se aproba o texto refundido da Lei de réxime financieiro e orzamentario de Galicia, no Decreto 287/2000, do 21 de novembro, polo que se desenvolve o réxime de axudas e subvencións públicas da Comunidade Autónoma de Galicia, e na Lei 38/2003, xeral de subvencións, do 17 de novembro.
Disposicións derradeiras
Primeira.-Facúltase o director xeral de Montes e Industrias Forestais para ditar cantas disposicións complementarias estime oportunas para o desenvolvemento desta orde.
Segundo.-Esta orde entrará en vigor ao día seguinte da súa publicación no Diario Oficial de Galicia.
Santiago de Compostela, 1 de febreiro de 2006.
Alfredo Suárez Canal
Conselleiro do Medio Rural